Luister: Stuit die uitstelmonster in sy sporeHeidi Mollentze (Foto: Verskaf) Dit is Vrydagmiddag en die wysers op die horlosie beweeg teen ŉ duiselingwekkende spoed. Jy werk verwoed om jou taak voor die spertyd van 17:00 klaar te maak, terwyl jy jouself stilweg verwens omdat jy nie heelwat vroeër daarmee weggespring het nie. Hoe het dit gebeur? Wat het jy verkeerd gedoen, en waarom het jy jou fokus verloor? Wel, daar was die ure wat jy aan e-posse en sosiale media afgestaan het, die buitensporige “voorbereiding”, koffiepouses en al daardie ander take wat jy eers gedoen het wat eintlik tot volgende week kon oorstaan. Klink dit bekend? As dit so is, is jy nie alleen nie. Uitstel is ŉ monster wat talle van ons pootjie. Heidi Mollentze, lewensafrigter by Greatness Coaching, is terug en in die derde aflewering van ons inspirasiereeks verduidelik sy waarom ŉ mens belangrike dinge so maklik uitstel. Sy gee ook maklike metodes wat jou sal help sodat jy dit wat belangrik is nie langer sal uitstel nie. Heidi meen ŉ uitsteller is nie lui nie, dit gaan eintlik veel meer oor ŉ vrees vir verwerping. “Ons funksioneer nog met ons primitiewe brein, almal van ons, en as jy verwerp is in daardie tye sou jy sterf, want ŉ mens sou nie so maklik kon oorleef nie. “Ons is bang vir verwerping en daarom stel ons belangrike take uit. Jou primitiewe brein dink as jy misluk met hierdie taak, of mense gaan dit nie aanvaar of daarvan hou nie, gaan hulle jou verwerp en dan gaan jy doodgaan.” Dit klink dalk effens belaglik, maar dit is so eenvoudig soos dit, verduidelik Heidi. (Foto: Pedro da Silva/Unsplash) Uitstel is ŉ gewoonte, ŉ diep ingeburgerde gedragspatroon, en dit beteken jy gaan dit waarskynlik nie oornag kan verbreek nie. Moenie tou opgooi nie! Heidi sê as jy eers 21 keer iets gedoen het, het jy reeds ŉ nuwe breinpaadjie geskep en sodra jy dit meer as 50 keer gedoen het, het jy ŉ nuwe gewoonte gevestig. Probeer die onderstaande metodes om uitstel teen te werk: